Lääne-Eesti ühes kaunimas kuurordilinnas Haapsalus 1994. a. sündinud festivali hinnatakse omas žanris üheks kaalukamaks Eestis ning see on köitnud paljude nimekate väliskunstnike tähelepanu. Festivali eesmärgiks on viia nii meie kutselisi muusikuid kui ka publikut lähemale varajase muusika ajastule siinsete kõrgetasemeliste ettekannete kaudu. Selleks on sobivaimaks paigaks XIII sajandist pärit Haapsalu Toomkirik. Festivalil toimuvad ka noortele muusikutele mõeldud tasuta kursused.    Festivali korraldaja on Muusikaühing Studio Vocale. Festivali kunstiline juht on muusikateadlane ja dirigent, Eesti Muusikaakadeemia professor Toomas Siitan.    Festivali alalisteks kollektiivideks on parimatest eesti noortest lauljatest koosnev Haapsalu Festivalikoor ja Tallinna Barokkorkester, kes esinevad nii vokaalsuurvormide koosseisus kui ka omaette kavadega. Aastate jooksul on nimekate Eesti solistide ja ansamblite kõrval külalistena tuntud muusikuid ka teistelt maadelt, nagu  Collegium Vocale Gent ja Il Gardellino (Belgia), gamba-kvartett Phantasm ja ansambel Kontrabande (Suurbritannia), Cantica Symphonia (Itaalia), Baroque Fever (Taani), keskaja muusika ansambel Perceval (Prantsusmaa), Grazer Choralschola, Pariisi Gregoriaani Koor, väljapaistvad solistid, nagu Marcel Ponseele ja Paul Dombrecht (oboe), Per-Olov Lindeke (trompet), Wieland Kuijken (viola da gamba), Lucy van Dael (viiul), Guy Penson (klavessiin), Andrew Lawrence-King (harf), Maryseult Wieczorek (mezzo-sopran), William  Missin ja Charles Humphries (kontratenor), James Gilchrist (tenor), Paul Hillier (bariton), ning dirigendid Peter Phillips ja Stephen Layton (Suurbritannia), Howard Arman ja Franz Karl Prassl (Austria), Rob Vermeulen ja André Cats (Holland) ja paljud teised.